РЕГЛАМЕНТ (ЕО) № 605/2007 НА КОМИСИЯТА
от 1 юни 2007 година
за установяване на временни мерки за някои лицензии за внос и износ за търговия със селскостопански продукти между Общността в състава ѝ към 31 декември 2006 г. и България и Румъния
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за присъединяване на България и Румъния,
като взе предвид Акта за присъединяване на България и Румъния, и по-специално член 41 от него,
като имат предвид, че:
(1)
До 31 декември 2006 г. търговията със селскостопански продукти между Общността и България и Румъния се осъществяваше при условие, че бъде представена лицензия за внос или износ. От 1 януари 2007 г. тези лицензии не биха могли да бъдат използвани за подобна търговия.
(2)
Някои лицензии, които са все още валидни след 1 януари 2007 г., не са били използвани изобщо или са били използвани само отчасти. Ангажиментите, поети във връзка с тези лицензии, трябва да бъдат изпълнени, като в противен случай внесената гаранция няма да бъде възстановена. Като се има предвид, че подобни ангажименти повече не могат да бъдат изпълнени след присъединяването на България и Румъния, изглежда е необходимо да се постанови преходна мярка, считано от датата на присъединяване на тези две страни, предвиждаща освобождаването на внесените гаранции.
(3)
Мерките, предвидени в настоящия регламент, са в съответствие със становищата на всички заинтересовани управителни комитети,
ПРИЕ НАСТОЯЩИЯ РЕГЛАМЕНТ:
Член 1
По искане на заинтересованите страни внесените гаранции за издаването на лицензии за внос и износ и на сертификати за предварително фиксиране ще бъдат освободени при следните условия:
а)
страната на местоназначение, произход или от която идват продуктите, посочена в лицензиите или сертификатите, е България или Румъния,
б)
срокът на валидност на лицензиите или сертификатите не е изтекъл преди 1 януари 2007 г.;
в)
лицензиите или сертификатите са били използвани само отчасти или не са били използвани изобщо до 1 януари 2007 г.
Член 2
Настоящият регламент влиза в сила в деня на публикуването му в Официален вестник на Европейския съюз.
Прилага се от 1 януари 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 юни 2007 година.